**港孩**係指個性依賴、自理能力低，同抗逆力低嘅香港細路。

港孩係指喺20世紀90年代中後期至21世紀初，物質富裕、少子化社會下嘅產物。佢哋自細受到屋企人溺愛同外籍家庭傭工全天候照顧，習慣接受小王子、小公主一樣嘅呵護同伺候，造成自理能力、情緒智商同抗逆力三樣都低嘅「三低」港孩。當中，更有小六學生唔識綁鞋帶、剪指甲同洗頭沖涼等，缺乏基本生活起居能力，連買麵包都唔識，便溺亦唔識處理。情緒智商低同抗逆力低嘅細路大咗之後較容易罹患情緒病，遇到挫折時自尋短見嘅案例亦屢見不鮮。

有記者喺九龍塘一間小學做訪問，發現接近八成受訪學生唔識綁鞋帶、剪指甲同自行食有骨食物；亦有只係8歲嘅細路女擁有手提電話、數碼相機、MacBook同iPad等，身上服飾亦全部係名牌，對金錢毫無概念，曾經用多張1000蚊紙幣寫字畫畫，玩完就掉。Janet Ma馬詩慧（受訪家長）用「6個不得」嚟形容港孩，就係「餓不得、飽不得、熱不得、凍不得、累不得、不舒服不得」。

港孩特徵
----

大部份港孩都會出現以下幾個特徵：

1. 無自理能力，鍾意依賴其他人。
2. EQ較低，為人情緒化。
3. 無能力解決問題，鍾意講唔知道。
4. 對大部份事情無反應，對任何東西唔感興趣。
5. 唔珍惜學習，唔肯吃苦，對自己亳無要求。
6. 好鍾意玩，但係唔知意義何在。
7. 渴望被注意，但係又無面對群眾嘅信心。
8. 追求物質生活，唔珍惜自己所有，妒忌其他小朋友擁有好玩具、好成績等。
9. 寧願「悶」，亦唔願意「辛苦」。
10. 唔食人間煙火，未經歷過任何欺凌同痛苦。
11. 自我中心，要所有人都剩係關心佢一個。
12. 自細因爲被父母過份呵護導致同父母實際諗得到嘅結果相反－寵壞，永遠有家長傍身保護。
13. 事事要贏，輸打贏要。

港孩成因
----

### 學校價值教育減少

有學者覺得，港孩出現嘅成因源自家長對學校干涉同教師工作壓力連年增加、以及課程嘅倫理成份減少，令未有基本價值觀同德行嘅細路突然擁有近似成人嘅權力所致。

### 家長過份保護

以「直升機家長」為題嘅漫畫
教育心理學家指出父母望子成龍嘅心態，過份注重仔女學業係導致港孩嘅成因。為咗畀仔女有更多時間溫書，完全唔畀佢哋做日常自理工作，導致仔女過份依賴，失去照顧自己能力，成為「高分低能」嘅港孩。有啲細路自細由家庭工人打點一切，長大後唔可以獨立，就連高中學生參加學校夏令營時亦唔肯自己裝飯，要老師代勞。除咗為仔女化解社會上遇到嘅問題，父母過度保護獨生仔女，令佢哋缺乏面對逆境能力。「直升機家長」（helicopter parents）一詞係形容一啲長期喺仔女頭上盤旋監察，時刻保護同指揮佢哋一舉一動嘅父母。

### 家長投訴文化盛行

亦有一啲父母，當仔女遇到任何困難，即時挺身而出，為仔女向各方投訴，日本叫呢類自我中心嘅難纏父母為「怪獸家長」。2010年12月，歐洲一場暴風雪癱瘓咗倫敦希斯路機場，導致準備返香港過寒假嘅留學生滯留機場，部份家長聲淚俱下，甚至要求政府派三架專機將留學生接返香港。呢啲「港父母」同「港孩」受到輿論不斷質疑同批評。

除咗投訴社會機構之外，部份疼愛仔女嘅家長以錯誤方法，例如要求個別照顧、將應有懲罰視作歧視等挑戰老師同校方嘅專業判斷，不斷投訴，令問題細路更加趨自我中心。

### 課外活動過多

有研究認為港孩嘅成因同參加過多課外活動有關。呢項研究喺2011年對1912名小學4年級至小學6年級學生進行調查，發現超過4成半兒童參與4至6項課外活動，更有22%小學生參加課外活動達7項以上。因為父母花喺仔女活動開支每月可以去到1萬港元，所以，呢啲細路叫做「萬花童」。由於課外活動繁多，私人時間相對減少，有超過半數細路每日嘅私人時間只有1至2個鐘。除缺乏私人時間之外，「萬花童」嘅特徵仲包括溝通能力差、同相同年齡朋友甚少相處溝通、欠缺自理能力以及同父母關係疏離。

### 個人化課程增加

有論者認為，課程改革後唔少科目以個人化考核，取代以往嘅統一標準，亦係港孩日趨自我中心嘅成因之一。

### 家長未能以身作則

香港家庭教育學院喺2012年訪問近300名家長同300多名初中同小學生，歸納香港細路十大無禮行為。排第一位係細路對外傭或者長輩甚少講「唔該」，佔82%；第二係衝入車廂「霸位」。調查同時發現，74%嘅家長亦好少講「唔該」，90%家長表示會排隊「打尖」，所以，研究推論仔女無禮貌嘅主要原因，乃家長未有以身作則。

解決港孩問題
------

有教育學者認為若果「港孩」情況延續，大個之後有可能對香港社會競爭力造成負面影響。臨牀心理學家指出解決港孩問題，父母應採取「積極不干預」策略，放手畀仔女嘗試自主學習。家長同學校可以由日常生活做起，鼓勵仔女學習自立，當小朋友開始學識講嘢就要教導基本禮貌，小朋友4至5歲時應該學識自己梳洗等。家長喺仔女參加活動時應互相討論，考慮仔女性情、興趣同能力，否則會令仔女感到被強迫參加，漸漸養成放棄同退縮嘅個性。

香港有中學擔心「直升機家長」會削弱學生嘅抗逆力，禁止父母為仔女解決問題，例如禁止父母為仔女「補鑊」，將漏帶嘅嘢帶去學校。另外，亦禁絕家長陪仔女喺學校入面食飯。

亦有小學校長指出港孩係由缺乏耐性嘅父母所造成，只要仔女一聲「唔識」，父母就立即為佢哋將事情處理妥當。其實，家長與其花費時間同金錢安排仔女參加大量課外活動，倒不如培養佢哋自理能力同增加佢哋對生活上嘅認知，包括經常遇到或者要完成嘅嘢嘅經驗，令佢哋喺生活經驗變得更加豐富同充實以及尊重他人嘅道理。

睇埋
--

* 港女
* 公主病
* 王子病
* 怪獸家長

參考
--

1. ↑  〈王子公主變三低港孩〉. 《東方日報》. 2010-07-20. 喺2011-01-31搵到.
2. ↑  〈「抗逆力」差 港孩易尋死〉. 《多倫多星島日報》. 2011-01-26. 原著喺2013-11-09歸檔. 喺2011-01-31搵到.
3. 1 2  〈唔識綁鞋帶 港孩堪憂〉. 《東方日報》. 2010-05-23. 喺2011-01-31搵到.
4. ↑  〈全球化新勢力　誰是直升機父母？〉. 《蘋果日報》. 2010-09-03. 原著喺2021-04-26歸檔. 喺2011-01-31搵到.
5. ↑  「港孩」10大特徵
6. ↑  梁亦華(2011.7.15)︰教育界的「蝴蝶效應」 互聯網檔案館嘅歸檔，歸檔日期2021年4月26號，.，《蘋果日報》，E06。
7. ↑  〈中四生去camp不肯自己裝飯，家長:「去camp無工人，叫校工啦」〉 (香港中文). 港生活.
8. 1 2  〈「直升機父母」溺愛14歲女唔識飲水〉. 《太陽報》. 2010-08-16. 喺2011-01-31搵到.
9. ↑  〈「直升機父母」特徵〉. 《東方日報》. 2010-08-16. 喺2011-01-31搵到.
10. ↑  〈家長們，讓孩子成長吧！〉. 《信報》. 2011-01-07. 喺2011-01-31搵到.
11. ↑  〈13歲女：難得機會獨立處事〉. 《蘋果日報》. 2010-12-23. 原著喺2011-01-26歸檔. 喺2011-01-31搵到.
12. 1 2  〈父母投訴文化 孩子自戀根源〉. 《香港經濟日報》. 2013-05-08. 喺2013-05-08搵到.`{{cite news}}`: CS1 maint: url-status (link)
13. ↑  〈課外活動多 港產萬花童〉. 《東方日報》. 2011-04-11. 喺2011-04-11搵到.
14. ↑  〈子女無禮貌 家長「身教」造成〉. 《星島日報》. 2012-04-05. 喺2012-04-18搵到.
15. ↑  〈「港孩」三低 小六生不懂洗頭〉. 《星島日報》. 2010-07-20. 原著喺2012-07-23歸檔. 喺2011-01-31搵到.
16. ↑  〈港童大改造 中學禁家長「陪食」〉. 《經濟日報》. 2011-12-07. 原著喺2012-01-18歸檔. 喺2011-12-08搵到.
17. ↑  〈喇沙小學校長語家長：谷十項全能不如教自理〉. 《明報》. 2012-05-28. 原著喺2012-07-09歸檔. 喺2012-05-28搵到.

其他資料
----

* 黃明樂著，《港孩》，明窗，2009年。ISBN 9789888026623
* 屈穎妍著，《怪獸家長》，天行者，2010年
* 中學重推家政課救港孩-哭訴不懂吃橙-洗衫不知用洗粉明報 – 2012年11月5號星期一上晝5:10

出面網頁
----

* 香港電台網站: 開卷樂:訪黃明樂談《港孩》
* 星期日檔案——走出童話。電視廣播有限公司。2011年1月30號翡翠台播出